钦定古今图书集成/明伦汇编/官常典/第261卷 > 汉
## 钦定古今图书集成/明伦汇编/官常典/第261卷 > 汉

汉承秦制，设太史令、丞，统于太常，但主星历。设博士
掌通古今。后改《五经》博士。

按：《汉书百官公卿表》“太常属官有太乐、太祝、太宰、太
史、太卜、太医六令丞。”

博士，秦官，掌通古今，秩比六百石，员多至数十人。武
帝建元五年，初置《五经》博士。宣帝黄龙元年，稍增员
十二人。

按《玉海》，《汉旧仪》，“文帝时，博士七十馀人，朝服元端章
甫冠，为待诏博士。”

### 宣帝甘露三年诏诸儒讲五经同异立梁丘易大小夏侯尚书穀梁春秋博士

按《汉书宣帝本纪》：“甘露三年春三月己丑，诏诸儒讲
《五经》同异。太子太傅萧望之等平奏其议，上亲称制
临决焉。迺立梁丘《易》、大、小夏侯《尚书》《穀梁春秋》博士。”

### 成帝河平三年秋八月乙卯光禄大夫刘向校中秘书

按《汉书成帝本纪》云云。按《刘向传》：“宣帝初立《穀梁
春秋》，征更生受《穀梁》，讲论五经于石渠。”

〈注〉师古曰：《三辅旧事》云：“石渠阁在未央大殿北，以藏秘书。”

废十馀年，成帝即位，更生乃复进用，更名向，迁光禄
大夫。是时，上方精于《诗》《书》，观古文，诏向领校《中五经》
秘书。

〈注〉师古曰：“言中者，以别于外。”